DR. BEN LYNCH

PISZKOS GÉNEK

A fordítás az alábbi kiadás alapján készült:

Ben Lynch: Dirty Genes. A Breakthrough Program to Treat the Root Cause of Illness and Optimize Your Health.

Copyright © 2018 by Dr. Ben Lynch LLC.

Published by arrangement with HarperOne, an imprint of HarperCollins Publishers.

Hungarian translation © Tóth Szabolcs, 2022

Hungarian edition © Jaffa Kiadó, 2022

Minden jog fenntartva!

Fordította Tóth Szabolcs

Borítóterv Németh Károly, Relatív

Felelős szerkesztő Schultz Judit

Felelős kiadó Jaffa Kiadó

Jaffa Kiadó • www.jaffa.hu

ISBN 978-963-475-709-2

Az elektronikus verziót készítette az eKönyv Magyarország Kft. www.ekonyv.hu

Jogi nyilatkozat

A könyvben található információk kizárólag tájékoztatási célt szolgálnak, nem helyettesítik az orvosi tanácsadást, alkalmazásuk az olvasó felelőssége. Minden egészségi problémájával forduljon orvoshoz, aki meghatározhatja, hogy a könyvben szereplő információk alkalmazhatók- e a konkrét esetben, illetve segítséggel tud szolgálni az egészségi problémák és a kezelésük módját illetően. A kiadó nem vállal felelősséget a könyvben szereplő bármely javaslat követése miatt esetlegesen bekövetkező bármilyen egészségi problémáért.

A Jaffa Kiadó könyveinek teljes választéka megvásárolható könyvesboltunkban:

1114 Budapest, Vásárhelyi Pál u. 10.

Ajánlás

Ezt a könyvet a néhai Rachel Kranznak ajánlom. Ő segítette világra a Piszkos géneket, bár a megjelenését már nem érhette meg. Rachel fáradhatatlanul dolgozott azon, hogy különböző könyvek révén milliók egészsége javulhasson. Az ő fantasztikus szervezőképessége, teremtőereje, írói tehetsége, stratégiai érzéke és együttműködő képessége nélkül sokkal kevesebb nagyszerű egészségjavító könyv lenne elérhető. Nem ismerek még egy embert, aki olyan sokak életére gyakorolt volna hatást, olyan mélyen, olyan önzetlenül, mint ő, a nyilvános elismerés igénye nélkül. Rachel nélkül ez a könyv sem jött volna létre. Inspirált, segített, nógatott, és az út minden egyes lépésénél biztatott.

Tartalomjegyzék

Bevezetés

I. RÉSZ: Irányíthatom a génjeimet?

1. FEJEZET: Tisztítsd meg a piszkos génjeidet!

Bevezetés

A génjeid nem határozzák meg a sorsodat!

Átlagos napot írtunk 2007-ben. Úgy alakult, hogy lett félórányi szabadidőm, ezért nekiálltam megnézni a PBS Nova című műsorának egyik részét, amelynek címe „A két egér meséje” volt.

A műsorban két egeret mutattak be, amelyek genetikailag teljesen azonosak voltak, mégis gyökeresen eltérően néztek ki. Mindketten olyan fajból származtak, amelyben erős hajlam volt az elhízásra, a szívbetegségre és a rákra. Az egyik egér mégis sovány és egészséges volt, míg a másik masszívan túlsúlyos és hajlamos a betegségekre. Habár mindkettőjükben megvolt a genetikai potenciál a súlyos betegségekre és a túlsúlyra, mégis csupán az egyiküket gyötörték kórságok.

Lenyűgözve figyeltem. A kutató kitért az „x-faktor” lényegére is – arra a rejtélyes, erőteljes okra, amely lehetővé teszi, hogy manipuláljuk a genetikai örökségünket, és a betegségek helyett inkább az egészséget válasszuk. A titok nyitja a metiláció: egy biokémiai folyamat, amely a testünkben megy végbe. Bizonyos gének metilációja révén ki tudjuk kapcsolni az elhízásra és betegségekre való genetikai hajlamot.

De vajon miként lehet ezt a lenyűgöző teljesítményt elérni? Nos, az eddigi tapasztalatok alapján már önmagában a táplálkozásunk révén is. Amikor a kísérleti egerek még az anyaméhben voltak, a kutatók némely anyának „metildonorokat” adtak, azaz olyan tápanyagokat, amelyek elősegítik a metiláció folyamatát. Ezt követően a szigorúan szabályozott diéta inaktiválta az egerek „piszkos génjeit”, és átformálta a genetikai „sorsukat”.

A génjeid ki-be kapcsolásának folyamata epigenetika néven ismeretes. Az óta a bizonyos 2007-es nap óta megtudtam, hogy képesek vagyunk átalakítani a genetikai végzetünket étrend, táplálékkiegészítők, alvás, stresszcsökkentés, valamint a környezeti toxinoknak (vagyis az ételben, vízben, levegőben, valamint a különféle termékekben található méreganyagoknak) való kitettségünk visszafogása révén. Megfelelő eszközökkel átformálhatjuk a különféle betegségekre, többek közt a szorongásra, az ADHD-ra, a születési rendellenességekre, a rákra, a demenciára, a depresszióra, a szívbetegségekre, az álmatlanságra és az elhízásra való örökölt hajlamunkat, és egészségesebb életet élhetünk.

Még ma is emlékszem, mennyire elképedve néztem végig a műsort, majd az asztalra csapva felkiáltottam: „Ez az! Ezzel akarok foglalkozni!”

Innentől kezdve a téma megszállottjává váltam. Számos tudós és orvos meggyőződésével ellentétben a genetikai sorsunk egyáltalán nincs kőbe vésve. Képesek vagyunk megváltoztatni; csak tisztában kell lennünk a módszerrel.

Ezért innentől kezdve küldetésemnek tekintettem a piszkos génjeink feltérképezését és egy olyan protokoll összeállítását, amellyel tisztára tudjuk suvickolni őket, egészséggel helyettesítve a betegségeket, és kiteljesítve a bennünk rejlő genetikai potenciált. Boldogan jelenthetem ki, hogy közel egy évtizednyi kutatás, kísérletezés és világszerte számtalan kliens sikeres kezelése révén sikerült összeállítanom a Tiszta Gének Protokollt, egy olyan programot, amellyel optimalizálhatjuk az egészségünket és az életünket.

Az epigenetika ereje

Mindig is lenyűgözött, hogy a testünk milyen fantasztikus módokon igyekszik egészséges lenni, és az életem túlnyomó részében azon fáradoztam, hogy segítsek ezen cél elérésében. Az egyetemen sejt- és molekuláris biológiát tanultam. Később a természetgyógyászat irányába kanyarodtam el – ez a tudományág természetes módszerek segítségével próbálja helyreállítani az egyensúlyt és optimalizálni az egészségi állapotot. A pácienseim kezelése során rádöbbentem, hogy a környezeti tényezők szakértőjévé is kell képeznem magam, meg kell ismernem, hogy a környezetünkben rejtőző vegyi anyagok milyen mértékben képesek károsítani az egészségünket, valamint hogy milyen módszerekkel tudjuk megszabadítani a testünket ezektől a toxinoktól.

Szerteágazó tanulmányaim metszéspontját az epigenetika szakterülete jelentette: ez a tudományág azzal foglalkozik, hogy a számtalan tényező miként képes befolyásolni a génjeink kifejeződését. Mindig is tisztában voltam vele, milyen erős hatással bírnak a génjeink. De teljesen elképesztett, amikor megértettem, hogy nem kell feltétlenül automatikusan behódolnunk a DNS-ünk „előírásainak”. Valójában a génjeinkkel közösen fáradozhatunk azon is, hogy optimális egészségre tegyünk szert – a kérdés csak az, hogy miként.

A genetikai kirakós egyik legfontosabb elemét egy variációs típus, az úgynevezett SNP (kiejtve „sznip”, az egypontos nukleotid-polimorfizmus kifejezés angol megfelelőjének rövidítése). Eddig körülbelül 10 millió különféle SNP-et azonosítottak be az emberi genomban, és mindannyian több mint egymillió SNP-pel rendelkezünk.

A legtöbb SNP látszólag semmiféle hatással nincs ránk. Jelentenek ugyan kisebb eltérést bizonyos génekben, de tudomásunk szerint ezek a variációk nem befolyásolják a testünk működését. Egyes SNP-ek azonban szignifikáns hatással vannak az egészségünkre és a személyiségünkre. Például az MTHFR génben található SNP-ek számos különféle egészségügyi problémához vezethetnek az ingerlékenységtől és a megszállottságtól kezdve a születési rendellenességeken át egészen a rákig. (Fontos, hogy úgy fogalmaztam: vezetHETtnek. Nem feltétlenül vezetnek ugyanis – pontosan ez az egész könyv lényege!) A COMT génben található SNP-ek okozhatnak munkamániát, alvászavarokat, PMS-t, menopauzával kapcsolatos problémákat, valamint rákot, emellett pedig határtalan energikusságot, lelkesedést és kiváló hangulatot. (Bizony, számos SNP-nek nemcsak negatív, hanem pozitív hatása is van!)

A már évek óta meglévő, rejtélyes kórságok hirtelen értelmet nyertek, amikor a pácienseim rádöbbentek, hogy minimum részlegesen a SNP-jeik felelősek ezekért a panaszokért. Olyan problémák, amelyek addig elviselhetetlennek, sőt akár végzetesnek tűntek, immáron kezelhetővé váltak, miután a betegeim megértették, hogy az étrendjük és az életmódjuk révén át tudják formálni a génjeik viselkedését.

Jómagam is átéltem ezt az „aha” pillanatot, amikor felfedeztem, hogy legalább 3 komolyabb SNP-em van. Végre megtudtam valamit arról, miért is vagyok olyan fókuszált és elszánt – egyesek akár a „megszállott” kifejezést is használnák rám! Azt is megértettem, miért kapom fel egy pillanat alatt a vizet, és miért reagálok olyan intenzíven bizonyos vegyületekre és szagokra. Ez hatalmas megkönnyebbülést jelentett: sok minden értelmet nyert, ráadásul támaszkodni tudtam új megoldási lehetőségekre is. A könyv olvasása során jó eséllyel te is hasonlóan izgalmas felfedezéseket fogsz tenni saját magadról.

És ami a legfontosabb: a SNP-jeim megismerése lehetővé tette, hogy a saját kezembe vegyem az egészségemet. Végre olyan étrendet és életmódot tudtam biztosítani a testemnek és az elmémnek, amilyenre szükségük volt. Életemben először úgy éreztem, hogy egyre hatékonyabban képes vagyok kiaknázni a bennem rejlő potenciált.

Szerettem volna, ha a pácienseim is megtapasztalják ezt az érzést – igazából azt akartam, hogy mindenki átélje. Ezért elkezdtem kialakítani egy programot a „piszkos génjeink” megtisztítására: mit kellene ennünk, milyen táplálékkiegészítők lehetnek hasznunkra, és hogyan kövessünk egy „tiszta géneket” elősegítő életmódot. Azt akartam elérni, hogy mindannyian olyanok lehessünk, mint azok az epigenetikailag támogatott egerek: vidámak és boldogok, függetlenül attól, hogy milyen géneket osztott nekünk az élet. Tisztában voltam vele, hogy ha elég mélyre ások a témában, akkor meg fogom lelni a válaszokat.

És most, 10 évvel később, büszkén jelenthetem ki, hogy sikerült. Persze még elképesztően sok mindent kell tanulnom, elvégre az epigenetika területe még gyerekcipőben jár, és naponta történnek új felfedezések. A hetem túlnyomó részét a saját kutatásommal töltöm, egy másik jelentős szeletét pedig a kollégáim kutatási eredményeinek tanulmányozásával. Ez a terület nagyobb, mint amit egy ember önállóan képes nyomon követni – és pont ez benne a fantasztikus. Biztos vagyok benne, hogy 10 éven belül olyan módokon képesek leszünk befolyásolni az egészségünket, amelyeket ma még elképzelni sem tudunk.

De ettől még azt szeretném, ha ma lenne mindenki egészséges, nem pedig egy, kettő vagy tíz év múlva. Ezért a kutatásom és a tanulmányok olvasása mellett több ezer klienssel és több száz orvossal is dolgoztam együtt, így próbáltam feltárni, hogy a csak keveseknek érthető tudományos ismereteket miként lehet átformálni olyan, gyakorlatban is használható, elérhető programmá, amelyet időbeosztástól függetlenül bárki képes követni. Konferenciákon adok elő, videókat teszek közzé, blogot vezetek, emellett pedig orvosokkal és kutatókkal konzultálok, valamint betegeket gyógyítok.

Büszkén jelenthetem ki, hogy mostanra én lettem az epigenetika egyik legelismertebb szakértője még olyan jelentős orvosok és szerzők szemében is, mint például Chris Kresser, Peter D’Adamo, Alan Christianson, Peter Osborne és Amy Myers.

Őszintén szólva azt szeretném, bárcsak ne én lennék az információk első számú forrása – bárcsak a tudásommal mindenki más is rendelkezne, és egységesen elfogadott eljárás lenne minden orvos számára! Mostanra ennek elérése lett az új célom, és ezért is készült ez a könyv: hogy megtanítsam minden érdeklődőnek, miként tudja megtisztítani a génjeit, és hogyan tehet szert korábban elképzelhetetlennek hitt egészségi állapotra.

Vajon a piszkos génjeid okozzák a panaszaidat?

Elmével és hangulattal kapcsolatos problémák

•  ADD/ADHD

•  Szorongás

•  Agyi köd

•  Depresszió

•  Kimerültség

•  Álmatlanság és alvászavarok

•  Ingerlékenység

•  Memóriaproblémák

Keringési problémák

•  Érszűkület

•  Szívbetegség

•  Magas vérnyomás

•  Agyvérzés

•  Megemelkedett trigliceridszint

Rák

•  Mellrák

•  Pajzsmirigyrák

•  Gyomorrák

Női nemi hormonokkal kapcsolatos problémák

•  Menopauzával kapcsolatos nehézségek

•  Menstruációs panaszok – görcsök, túlzott vérzés, hangulatingadozások, kognitív panaszok

•  Menstruációs migrének

•  PMS

Termékenységgel és terhességgel kapcsolatos problémák

•  Teherbe eséssel kapcsolatos nehézségek

•  Terhességgel kapcsolatos nehézségek

•  Születési rendellenességek megnövekedett kockázata

Mirigyekkel és szervekkel kapcsolatos problémák

•  Zsírmáj és más májpanaszok

•  Epekő

•  Kontaminált vékonybél szindróma (SIBO)

•  Pajzsmirigy-diszfunkció

Anyagcserével kapcsolatos problémák

•  Ételek – különösen édességek és szénhidrátok – utáni sóvárgás

•  Elhízás és súlygyarapodás

Vajon a piszkos génjeid betegítenek meg?

Talán hallottad már, hogy a génjeid befolyásolják, mennyire lehetsz egészséges. Az orvosod egész biztosan mondott már olyat, hogy a családodban előforduló betegségek miatt hajlamos lehetsz szívbetegségre, depresszióra, szorongásra vagy más panaszokra.

A legtöbbször az ilyen hírek elcsüggesztik az embereket. „Rettegek – vallják be. – A génjeim pocsék állapotban vannak, de jobb híján ezekből kell kihoznom a legtöbbet.”

Ez nem így van!

Miután éveken át kutattam a génrendellenességek tudományát, és sikeresen kezeltem több száz beteget, beleértve a családomat és jómagamat is, izgalmas, új megközelítést ajánlhatok: olyan, igazoltan hatásos módszert, amellyel megszabadulhatsz a genetikai korlátoktól, és egészségesebb, energikusabb személyiségre tehetsz szert.

Igyekszem rendkívül egyértelműen fogalmazni: A génjeid nem határozzák meg a sorsodat!

Talán azt tanultad, hogy ez nem így van. Talán másokhoz hasonlóan neked is azt mondták, hogy örökül kaptál egy alaprajzot – olyan jellemzőket, amelyek kőbe vannak vésve a fogantatásod pillanatától egészen a halálod napjáig. E szerint a felfogás szerint a génjeid lényegében egy szigorú bíróság tagjai, akik életfogytig tartó büntetésre ítélnek.

– Hmm – mondanák a génjeid –, adjunk ennek a nőnek depressziót, amelyet az anyjától örököl. És, mondjuk, adjunk hozzá még egy kis szívbetegséget is apai ágról. Mi lenne, ha belekevernénk még a félénk, szorongó személyiséget is, amely a nagymamájánál volt megfigyelhető? Majdnem készen vagyunk, de dobjunk bele az üstbe még egy összetevőt: semmi súlyosat, csak egy enyhe ADHD-t. Ez pont elég ahhoz, hogy a két nagybácsikájához hasonlóan ő is nehezen tudjon koncentrálni. Éééés… kész is vagyunk! Hölgyem, sok szerencsét az élethez! Élvezze a sorsot, amelyet megírtunk önnek, hisz úgyse tud tenni semmit ellene!

Elég nagy szívásnak hangzik, nem igaz? Szerencsére azonban ez az elképzelés téves. A genetikai sorsod koránt sincs kőbe vésve. Inkább olyan, mintha feltöltenél a felhőbe egy dokumentumot, amelyet aztán az életed minden egyes pillanatában átszerkeszthetsz. Minden alkalommal, amikor üdítőt iszol, beéred négyórányi alvással, vegyi anyagokkal teli sampont használsz, vagy stresszelsz a munkahelyeden, jó nagy betűkkel kiemeled a dokumentumod negatív elemeit. Viszont minden alkalommal, amikor organikus leveles zöldségeket eszel, végigalszod az éjszakát, vegyi anyagoktól mentes sampont használsz, együtt nevetsz a barátaiddal, vagy akár jógázol egyet, a dokumentumod pozitív részét emeled ki, és közben olyan apróra csökkented a negatív részek betűméretét, mintha ott sem lennének.

A génjeid nem törvényeket írnak elő, hanem tárgyalnak veled. Még csak nem is egyetlen, közös hangon szólalnak meg. Bizottságként működve néha nem értenek egyet egymással sem.

A bizottság némely tagjai igencsak hangosak tudnak lenni. Folyamatosan azt harsogják, hogy „Szívbetegség!”, vagy „Depresszió!”, vagy „Bénító önbizalomhiány!”. És ha nem tanulsz meg bánni velük, akkor a harsogásukkal tönkre fogják vágni a napodat.

Azonban – és itt térek rá arra, hogyan fogja megváltoztatni ez a könyv az életedet – ha tudod, hogy miként lehet együttműködni a „génbizottsággal”, akkor sokkal jobb eredményeket tudsz elérni. Le tudod halkítani ezeket a zajos negatív hangokat, sőt akár teljesen be is tudod fogni a szájukat. Ezzel egy időben pedig feltekerheted a hangerőt azoknál, akik azt mondogatják, hogy „Kiegyensúlyozott hangulat!”, „Egészséges szív!” és „Önbizalom!”.

Úgyhogy készülj fel a piszkos génjeid megtisztítására, mivel pontosan ezt fogjuk tenni! A könyvből megtanulhatod, miként tudod most és mindörökre a legtöbbet kihozni a genetikai örökségedből.

Vajon piszkosak a génjeid? – néhány gyakori tünet

•  Fájdalmas ízületek és/vagy izmok

•  Reflux/gyomorégés

•  Akné

•  Allergiás reakciók

•  Dühös és agresszív viselkedés

•  Szorongás

•  Figyelemzavarok: képtelen vagy fókuszálni, könnyen elvonják a figyelmedet

•  Vércukorszint hirtelen emelkedése és csökkenése

•  Agyi köd

•  Hideg kezek és lábfejek

•  Székrekedés

•  Sóvárgás, különösen a szénhidrátok és a cukor után

•  Depresszió

•  Hasmenés

•  Idegesség

•  Kimerültség

•  Fibromyalgia

•  Ételérzékenység

•  Epekő

•  Puffadás

•  Fejfájás/migrén

•  Gyors szívdobogás

•  Emésztési zavarok

•  Álmatlanság: elalvással vagy az alvás fenntartásával kapcsolatos nehézségek

•  Ingerlékenység

•  Viszkető bőr

•  Menopauza-/perimenopauza-tünetek: hőhullámok, hüvelyszárazság

•  Hangulatingadozás

•  Orrvérzés

•  Elhízás/súlygyarapodás

•  Megszállottság – ha észreveszel egy problémát, képtelen vagy elengedni

•   policisztás ovárium szindróma (PCOS)

•  PMS/menstruációs panaszok

•  Rosacea

•  Orrfolyás/orrdugulás

•  Gyakori megriadás

•  Izzadás

•  Megmagyarázhatatlan tünetek – csak „nem érzed jól magad”

•  „Munkamánia” – képtelen vagy leállni a munkával

Amiről az orvosod nem fog beszélni, én azonban igen

Ha előfordult nálad néhány a fenti tünetek közül, az orvosod jó eséllyel azt mondta neked, hogy nem vagy valójában beteg. Vagy esetleg gyógyszereket írt fel a tünetek enyhítésére – antibiotikumot, fájdalomcsillapítót, savlekötőt, antidepresszánst, szorongáscsökkentőt –, anélkül hogy eltöprengett volna a tüneteket kiváltó problémán.

Vagy talán a szerencsések közé tartozol, és találtál egy természetgyógyászt, funkcionális/integratív orvoslásban jártas doktort, oszteopatát, gyakorló nővért, táplálkozástudóst, kiropraktőrt vagy más olyan orvost, aki segít az étrended, az életmódod, és más természetes módszerek révén helyreállítani az egészségedet és a jó közérzetedet. De még ilyen esetekben sem tekinthető teljes körűnek a kezelés, ha közben nem szerzel tudomást a piszkos génekről, számos gyötrő panaszod kiváltó okairól.

Ennek az az oka, hogy az epigenetika – vagyis az, hogy a génkifejeződés miként hat az életedre és az egészségedre – az orvoslás olyan új tudományága, amelyet a doktorok többsége nem ismer részletekbe menően. Én azon kevesek közé tartozom, akik rájöttek, miként lehet a genetikai kutatásokat átalakítani olyan konkrét akciótervekké, melyek révén javítani tudsz az egészségeden. Ezért is fordulnak a legkiválóbb specialisták hozzám képzésért és tanácsért. Ezért töltök olyan sok időt előadásokkal és más – hagyományos, természetes és egyéb – szakértőkkel való konzultációkkal, és ezért olvasok utána mások tanulmányainak, végzek saját kutatást, és segítek a pácienseimnek az egészségük helyreállításában.

Emiatt a könyvben szereplő ajánlások az elérhető legfrissebb tudományos ismereteken alapulnak. A legtöbb orvos egész egyszerűen nem ismeri ezeket az információkat, bár fogadni mernék, hogy néhány éven belül az ebben a könyvben találhatóhoz hasonló programok sokkalta elterjedtebbek lesznek, sőt akár a sztenderd eljárás részét fogják képezni.

Ha már itt tartunk: gratulálok! Már azzal is jócskán a többiek elé kerülsz, ha elolvasod ezt a könyvet. Ha megérted, mitől lesznek piszkosak a génjeid, és hogyan tudod megtisztítani őket, jobb egészségre tehetsz szert, mint azt valaha is hitted volna.

Mégis milyen orvos vagyok én?

Természetgyógyász vagyok. A természetgyógyászat olyan orvoslási ág, amely természetes módszerek segítségével igyekszik helyreállítani az egészségi állapotot és a jó közérzetet. A kezelés a tünetek helyett a kiváltó okokra fókuszál, és természetes eszközök használatára épül: étrend, életmód, gyógynövények, táplálékkiegészítők, vegyi anyagok kerülése, méregtelenítés elősegítése, valamint a stressz csökkentése. Egyre több orvos, nővér és más egészségügyi szakember követ hasonló szemléletet, amely funkcionális/integratív orvoslás néven ismert, és természetes eszközök révén igyekszik kezelni a kiváltó okokat.

A saját „piszkos gének” sikertörténetem

A saját piszkos génjeimmel való küzdelmem régóta tart, és igencsak zavaros. Már gyerekként is úgy éreztem, hogy van valami oka a problémáimnak, de akkortájt még nyilván nem tudtam kitalálni, mi is lehet az.

Intenzív és rendkívül fókuszált természetű voltam mindig is, de emellett igencsak hajlamos az ingerlékenységre és a frusztráltságra; bármiféle figyelmeztetés nélkül egy pillanat alatt fel tudtam kapni a vizet. Olyan dolgokat éreztem, amiket a legtöbben körülöttem látszólag egyáltalán nem. Türelmetlen voltam, de egyúttal rendkívül elszánt is. Ráadásul nagyon gyakran gyötörtek szörnyű gyomorfájdalmak. A fehérvérsejtszámom is folyamatosan alacsony volt, emellett pedig félelmetesen érzékeny voltam a vegyi anyagokra és a cigarettafüstre.

Később döbbentem csak rá, hogy ezek a tünetek erősen korreláltak bizonyos SNP-ek meglétével. Rájöttem, hogy bizonyos ételek fogyasztása, valamint mások kerülése segíteni tud a tüneteim pozitív oldalának hangsúlyozásában, közben csökkentve vagy akár teljesen meg is szüntetve az árnyoldalaikat. Azt is kiderítettem, hogy az alvás, a stressz, valamint a toxinoknak való kitettség is jelentősen befolyásolta, miként hatottak rám a SNP-jeim. Az étrend és az életmód ugyanis képes megváltoztatni számos gén kifejeződését – nálam és másoknál egyaránt.

Kamaszéveimben persze nagyon élveztem az életet a családom lovas farmján Oregon középső részén: rendkívül sokat tanultam itt a kemény munkáról, a motiváltságról, valamint a természet és az élet körforgásának tiszteletéről. 1995-ben épp a Washingtoni Egyetemen tanultam és sportoltam, amikor úgy döntöttem, hogy ideje világot látni. Kihagytam egy évet, és egy szál hátizsákkal nekiláttam felfedezni a Csendes-óceán déli részét, valamint Délkelet-Ázsiát.

Elképesztő túra volt! Éltem a létminimumon Taveuni távoli szigetén, nem sokkal később pedig már inasként dolgoztam egy 1,5 millió hektár területű birkafarmon az ausztrál Outbackben. Ezután valahogyan eljutottam Indiába is, ahol Teréz anyánál és a nővéreknél önkénteskedtem.

És itt sikerült halálosan megbetegednem. Az ember azért sejti, hogy valami nagyon nincs rendben, amikor a teste mindkét végéből egyszerre ömlik a cucc, különösen ha eközben egy mit sem sejtő szegény teve mellett ácsorog az utca közepén.

Máig nem tudom, mit sikerült elkapnom. Indiában voltam, távol bárminemű hagyományos kórháztól. Nem volt más lehetőségem, mint vállalni az ott épp elérhető kezelési eljárást: az ájurvédát. Ez az ősi indiai orvosi eljárás mesterségesen előállított gyógyszerek helyett meghatározott ételekre, gyógynövényekre és életmódra támaszkodik. Miután sikerült meggyógyulnom a segítségével, tisztában lettem a természetes gyógyulás erejével.

Azután bejutottam a Bastyr Egyetemre, a természetgyógyászat tudományágának vezető képzési intézményébe. De ezt megelőzően még diplomát szereztem sejt- és molekuláris biológiából a Washingtoni Egyetemen; eveztem a Huskies Crew csapatával; minimális költségvetés mellett bejártam több mint negyven országot; megalapítottam egy high-end mélyépítő céget; valamint megmásztam a Mount Rainiert és a Mount Bakert. A bastyri tanulmányaim időszakában számtalan természetgyógyásszal dolgoztam, és az életem még zsúfoltabbá vált. Megházasodtam, született három fiam, gyakran jártam a világot, valamint új üzletbe vágtam bele – olyan táplálékkiegészítőket és más termékeket árultam, amelyek segíteni tudnak az egészségi állapot javításában.

Ironikus módon miközben arról tanultam, miképpen tudok másokat egészségesebbé tenni, magam miatt aggódnom kellett. Elvégre a családomban előfordult rák, alkoholizmus és agyvérzés is. Vajon ezek egyike lesz az én végzetem is? Tisztában voltam vele, hogy az étrend és az életmód elképesztő hatással van az egészségünkre. De folyamatosan a kirakós genetika elemén pörgött az agyam.

2005-ben egy elismert orvossal dolgoztam éppen, aki a környezeti tények szakértője. Kialakított egy rendkívül hatásos eljárást olyanok részére, akik nehézfémek és ipari vegyi anyagok toxikus hatásaitól szenvedtek. A legtöbb páciens remekül reagált a protokollra, másoknál azonban nem volt megfigyelhető javulás, és voltak olyanok is, akik csak még rosszabbul lettek tőle.

– Szerinted ez a genetikán múlik? – tettem fel a kérdést. – Egyesek génjei megnehezítik a dolgot, hogy megszabadulhassanak a méreganyagoktól?

Izgalmas kérdés volt, és a mentorom sem tudott válaszolni rá. Azonban amikor 2007-ben láttam a két egér meséjét, rádöbbentem, hogy a génjeink és a környezetünk valójában együttesen képesek formálni az egészségünket. De vajon miként tudnak bepiszkolódni a génjeink, és miként tudjuk megtisztítani őket?

Két évvel később valaki feltette nekem a kérdést, hogy milyen természetes módszerekkel lehet enyhíteni egy bipoláris zavarban szenvedő panaszait. Elkezdtem sorolni a szokásos válaszokat, de aztán megálltam. Jó néhány év eltelt már az egyetemi tanulmányaim óta – talán nem vagyok tisztában a legfrissebb kutatási eredményekkel.

Háromórányi kutatást követően elképedve álltam fel a számítógép elől. Megtudtam ugyanis, hogy kapcsolat áll fenn a bipoláris zavar és az MTHFR gén között, ami már önmagában is igencsak izgalmasan hangzott. De mélyebbre ásva azt is kiderítettem, hogy az MTHFR szerepet játszik számos más súlyos betegség kialakulásában is, beleértve a szorongást, az agyvérzést, a szívrohamot, az ismétlődő vetélést, a depressziót, az Alzheimer-kórt és a rákot.

Hogyhogy nem hallottam még soha egy ennyire fontos dologról? Tovább kellett kutatnom. És minél többet nyomoztam, annál fontosabbnak tűnt az MTHFR működése.

Végül eljutottam odáig, hogy leteszteltem magamat és a családomat is. Elszörnyedve szereztem tudomást róla, hogy nem csupán nálam figyelhető meg számos MTHFR SNP, de a fiaim közül kettőnél is. Olyan érzés volt, mintha egyszerre rúgtak volna fejbe és hasba. Mégis hogyan tudnám megvédeni a családomat?

Ezért munkához láttam. Elkezdtem még többet megtudni az MTHFR-ről – és eközben belebotlottam további piszkos génekbe is. A következő 10 év során az időmet a kutatás, a tanulmányok olvasása, valamint a módszerem fejlesztése töltötte ki: próbáltam feltárni, hogy miként tudok segíteni a klienseimnek a piszkos génjeik megtisztításában. Végül sikerült összeállítanom egy általános programot – „Áztatás és súrolás” (12. fejezet) –, valamint kidolgoztam a módszert – „Folttisztítás” (15. fejezet) – a specifikus génproblémák kezelésére is. Micsoda megkönnyebbülés! Én is egészséges lehetek. A fiaim szintén. Valamint további több százezer ember is, akiket közvetlenül kliensekként, valamint közvetve az orvosoknak, táplálkozástudósoknak és más szakembereknek tartott workshopjaimon keresztül elértem.

Ez a könyv jelenti a végső lépést: a módszert arra, hogy a felfedezéseimet megosszam veled és a családoddal. Függetlenül attól, hogy végeztetsz-e magadon génvizsgálatot, függetlenül attól, hogy valaha is eltöprengtél-e már a géneknek az egészségi állapotodban játszott szerepén, ez a könyv megadja számodra a tudást, amellyel felvértezve optimalizálhatod az egészségedet és az életedet.

A dinamikus génjeid

Ne feledd: A génjeid minden nap minden egyes percében folyamatosan dolgoznak az egészségedről szóló dokumentumon. Írhatják úgy, ahogyan neked tetszik, és úgy is, ahogyan sokkalta kevésbé szeretnéd, de az egészen biztos, hogy folyamatosan íródik a dokumentum. És függetlenül attól, hogy tisztában vagy-e vele, te magad is „íródsz” ezáltal.

Például a gének folyamatosan jelzik a testednek, hogy „Építsd újra a bőrödet!”. Mint azzal nyilván tisztában vagy, a hámlás során a folyamatosan pusztuló bőröd cserélődik. Így aztán a génjeid minden nap minden egyes pillanatában írják a rólad szóló dokumentumot azáltal, hogy jelzik a testednek a bőr újjáépítését.

Mit gondolsz, mégis mit fognak írni, ha cukrokban gazdag étrendet követsz, hanyagolod az alvást, és folyamatosan stresszeled magad minden miatt? Talán valami ilyesmit: Legyen ennek a nőnek tompa, élettelen bőre, tele aknéval, valamint esetleg egy kis rosaceával. Másfelől viszont ha a génjeidet egészséges zsírokkal, sok alvással, és bőséges relaxációval táplálod, annak egészen más dokumentum lehet az eredménye: Legyen egészségesen csillogó bőre, amitől tíz évvel fiatalabbnak tűnik – köszi! A gének soha nem állnak le az írással, egészen a halálod pillanatáig. Azonban kizárólag rajtad áll, hogy mit írnak.

Ehhez hasonlóan a génjeid folyamatosan készítenek feljegyzéseket a bélfalad állapotáról is, ami hétnaponta megújul. Ha helyesen táplálkozol és helyesen élsz, annak kiváló dokumentum lesz az eredménye: Ennek a srácnak az emésztőrendszere maradjon erős és egészséges! De ha tönkrevágod a génjeidet pocsék étrenddel és életmóddal, akkor a dokumentumod sokkal inkább erre fog hasonlítani: Mivel ez a srác annyira leköti az erőforrásaimat, nem tudok a bélfalának a regenerációjára koncentrálni. Ráadásul az ehhez szükséges eszközöket sem biztosítja számomra. Úgyhogy legyen a bélfala gyenge – olyan, ami engedi, hogy átszivárogjon rajta az étel. Ezt pedig várhatóan követi majd a súlygyarapodás, az immunrendszerrel kapcsolatos különféle panaszok, valamint számos további probléma.

Íme, a kedvencem: az elmédről szóló feljegyzés. Ezekben az instrukciókban szerepet játszanak neurotranszmitterek is; ezek olyan vegyületek – például a szerotonin, a dopamin és a norepinefrin –, amelyek szabályozzák a gondolataidat, a hangulatodat és az érzelmeidet. Az agyad működését több ezer biokémiai folyamat biztosítja, és épp ezért a folyamatok számtalan módon tévútra mehetnek. A cél, hogy megadj a génjeidnek mindent, amire csak szükségük van egy felemelő hangulatú feljegyzés összeállításához: Maradjon ez az ember a nap folyamán eszes, fókuszált, nyugodt és energiával teli, este pedig relaxált, nyugodt és alvásra kész. A nemkívánatos elemekből álló feljegyzés viszont az alábbiakat tartalmazná: feledékenység, depresszió, szorongás, ingerlékenység, álmatlanság, függőségek és agyi köd.

Szóval igen, valóban a gének írják az életedről szóló összefoglalót. De hogy mit írnak bele, az nagyrészt rajtad áll.

Jól hangzik? Akkor vágjunk bele! Olvass tovább, és megismerkedhetsz néhány páciensem drámai és inspiráló sikertörténetével. Ezekből megértheted, hogy te is hasonló sikereket érhetsz el, ha nekilátsz a génjeid megtisztításának.

I. RÉSZ

IRÁNYÍTHATOM A GÉNJEIMET?

1. FEJEZET

Tisztítsd meg a piszkos génjeidet!

Amikor először találkoztam Kerivel, teljesen kétségbe volt esve. Az egyik kezében egy csomó zsebkendőt szorongatott, a másikkal pedig folyamatosan az orrát vagy a szemét törölgette. A bőre vörös volt, és pikkelyes, a haja pedig fakó és töredezett. Mielőtt még egyáltalán bemutatkozhattam volna, kifakadt:

– Egy nagy adag szerencsétlenség vagyok!

A beszélgetés során rájöttem, hogy Keri valamelyest már képben van az állapotát illetően. Mostanra sikerült kiderítenie, mik okozzák a bajait: a vegyi anyagok.

– Már egy enyhe festékszagtól is zihálni kezdek – mesélte a szövetei regenerációi közti szünetben. – Minden alkalommal könnyezni kezdek, amikor felmosom a konyhát. Még olyan sampont vagy szappant sem sikerült találnom, amitől nem készülök ki. Próbáltam már az összes ilyen vackot eltüntetni a lakásból, de mintha mindennap valami másra kezdenék allergiás lenni. Úgy érzem, mintha lassan kezdenék megőrülni, de ugye nem ez a helyzet?

Biztosítottam róla, hogy a legkevésbé sem. A tünetei alapján fogadni mertem volna, hogy Kerinek legalább egy piszkos génje van: egy vagy több SNP a GST-ben vagy a GPX-ben. Ezek a gének segítenek a glutation – egy kulcsfontosságú méregtelenítő ágens – hasznosításában. Modern világunkban azonban folyamatosan toxinokkal vagyunk körbevéve. Ipari kemikáliák és nehézfémek találhatók a levegőnkben, a vizünkben, a samponunkban, az arckrémünkben, az ételünkben, a mosogatószerünkben, a mosószerünkben… a listát még nagyon sokáig folytathatnám.

Igen, a génjeid hálásak lesznek érte, ha csakis organikus termékeket használsz; ez kiváló kezdet. A testednek azonban ki kell szűrnie azokat a toxinokat is, amelyeket egyszerűen képtelenség elkerülni. Elvégre mit lehet tenni azzal a naponta a testbe kerülő 11 ezer liter belélegzett levegővel, 8 csészényi vízzel és 2 kiló étellel? Ezek mindegyikében megtalálható legalább néhány abból a 129 millióféle ipari kemikáliából, amelyeket napjainkig regisztráltak. És szinte lehetetlen feladat a kiszűrésük, ha a GST/GPX géned is piszkos. Ha pedig más piszkos génjeid is vannak, az tovább nehezíti a feladatot. A tünetei megszüntetéséhez Kerinek előbb meg kellett tisztítania a génjeit.

Jamal ideges volt, és teljes joggal. Azért keresett fel, mert a nagyapja és a keresztapja is az 50-es éveiben hunyt el szívroham következtében, 56 éves apja pedig szintén szívpanaszok miatt jár orvoshoz.

– Szeretném megérteni, mi történik a családommal – mondta. – Úgy érzem, mintha a halálos ítéletre várnék, és nem szeretnék én lenni a következő.

Biztosítottam róla, hogy korántsem vár rá halálos ítélet. Egészen lenyűgözött, hogy milyen proaktívan igyekezett tenni az egészségéért. A családjában előforduló szívpanaszok száma alapján nagyon valószínű, hogy piszkos NOS3-mal született – ez a gén központi szerepet játszik a szívműködésben és a vérkeringésben. A családi története egészen elképesztően mutatta meg, milyen hatással lehet a genetikai örökségünk az egészségünkre.

Lehet – de nem feltétlenül lesz. A táplálkozással és életmóddal kapcsolatos javaslatok egész tárháza nyílt meg Jamal és az apja előtt, olyan ajánlásoké, amelyek bőven túlmutattak az orvosa tanácsain.

– Máris megtetted az első lépéseket, és még nagyon sok mindennel segíthetsz az egészségeden – mondtam neki. – Pusztán a megfelelő eszközökre lesz szükséged.

Taylor olyan régóta küzdött már depresszióval, hogy vissza sem tudott emlékezni rá, mikor is kezdődött. Gyerekként gyakran volt rosszkedvű és vigasztalhatatlan, egyetemista korában pedig már depressziótól és szorongástól szenvedett. Mint elmondta, az egyik legnagyobb problémája az volt, hogy teljesen lefagyott, amikor az osztály előtti prezentációkra vagy a vizsgákra került a sor. A tananyag, amelyet relaxált állapotban hibátlanul tudott, stresszhelyzetben tökéletesen elérhetetlenné vált az agya számára.

Könnyen felismertem Taylor lámpalázát, mivel számos páciensnél találkoztam már vele, magamat is beleértve. Valamint feltűntek a hangulatingadozásai is – azok a pocsék napok, amikor úgy tűnt, mintha már soha többé nem jönnének rendbe a dolgok. A tünetei alapján egyértelműnek tűnt, hogy a piszkos MTHFR gén hatásaitól szenvedett.

– Ha piszkos az MTHFR géned, az számtalan különféle módon képes tönkrevágni a mentális és fizikai egészségedet – meséltem Taylornak. – Ennek az az oka, hogy az MTHFR kulcsfontosságú szerepet játszik a test egyik legfontosabb biológiai folyamatában, a metilációban. Emiatt pedig a piszkos MTHFR nem csupán szorongást és depressziót vált ki, hanem számtalan más tünetet is, például súlygyarapodást, fejfájást, kimerültséget, agyi ködöt. A piszkos MTHFR megtisztítása kritikus lépés a hangulatod kiegyensúlyozásához, a teljesítményed fokozásához, valamint az egészséged javításához.

Taylor először kétségbeesett a gondolattól, hogy piszkos génnel született.

– Szóval valamiféle mutáns vagyok? – kérdezte. De amikor elmagyaráztam neki, hogy mindannyiunkban előfordulnak piszkos gének, a Tiszta Gének Protokoll pedig lehetővé teszi, hogy tisztára súrolja a génjeit, rendkívül izgatottá vált már a gondolattól is, hogy életében először nem kell majd depressziótól és szorongástól szenvednie.

Keri, Jamal és Taylor mindannyian a piszkos gének hatásaitól szenvedtek. Ez volt a kiváltó ok, amely annyi szenvedést hozott az életükbe. És ha a 17–18. oldalon felsorolt tünetek valamelyikétől szenvedsz, akkor jó eséllyel a te egészségügyi panaszaidat is a piszkos gének okozzák.

Hogyan vágják tönkre a piszkos gének az egészségedet?

Jó eséllyel sem te, sem az orvosod nem gondolt még a génjeidre aktív, dinamikus tényezőkként, amelyek hatással vannak az aktuális egészségi állapotodra. Inkább megváltoztathatatlan, elkerülhetetlen, előre meghatározott utasításoknak tűntek eddig, amelyeket a szüleidtől kaptál a fogantatásod pillanatában.

Szeretném megváltoztatni ezt a gondolkodásmódot. Ahelyett, hogy a múltból kapott utasítások megváltoztathatatlan listájának hinnéd a genetikai örökségedet, mintha kőtáblát hagytak volna rád az őseid, azt szeretném, ha a mindennapi egészséged aktív részeseiként tekintenél a génjeidre. Épp most is, miközben ezeket a sorokat olvasod, a tested több ezer génje ad utasításokat az agyadnak, az emésztőrendszerednek, a bőrödnek, a szívednek, a májadnak és számos más szervednek. Ezek a genetikai instrukciók formálják a tapasztalataid és egészséged minden egyes aspektusát, az utasításokért pedig a génjeid felelősek életed minden egyes másodpercében. Minden egyes lélegzetvétel, minden egyes megérintett tárgy, minden egyes gondolat utasítást ad a génjeidnek, ők pedig reagálnak rá.

Tegyük fel, hogy kiadósan megebédelsz – olyan bőségesen, hogy azt a tested már képtelen kezelni. Upsz! A génjeid túlterhelődnek, fuldokolnak a masszív adag étel terhe alatt. Azt jelzik az anyagcserédnek, hogy lassítson le, nehezen jut ugyanis energiájuk a metilációra, arra a kulcsfontosságú folyamatra, amely meghatározza a tested legalább kétszáz folyamatát, a bőr regenerációjától és az emésztéstől kezdve a méregtelenítésen át egészen a hangulatod kiegyensúlyozásáig és a tiszta gondolkodás képességének fenntartásáig. A túl nagy adag étel jelentette kihívás miatt több száz instrukciót máshogy adnak ki – és némelyiküket rosszul. Megígéred ugyan magadnak, hogy a déli zabálást kompenzálandó aznap este csak valami könnyűt eszel, és talán még be is tartod az ígéretedet. De ez nem tudja ellensúlyozni a kárt, amelyet délben okoztál, amikor nem teremtettél olyan körülményeket a génjeidnek, hogy normálisan tudják végezni a munkájukat.

Vagy tegyük fel, hogy tegnap este sokáig fent maradtál: számítógépes játékkal játszottál, e-mailekre válaszoltál, vagy ledaráltál egy egész évadot a kedvenc sorozatodból. Reggel pedig megszólal az ébresztő, és alig bírod kivonszolni magad az ágyból. „Hétvégén majd kipihenem magam”, ígéred meg magadnak, és talán így is teszel. A génjeid azonban a jelenben élnek, és a legkevésbé sem örülnek az alváshiánynak. Olyan utasításokat adnak, amelyek módosítják az emésztésedet, a hangulatodat, az anyagcserédet, valamint az agyműködésedet, így aztán ebben a pillanatban – nem akkor, amikor megszülettél, hanem pont most – az egészséged egy kicsit rosszabbá válik a génjeid hatására.

Természetesen ha az idő túlnyomó részében helyesen táplálkozol, elég mélyen alszol, korlátozod a toxinoknak való kitettséget, valamint csökkented a stressz-szintedet, akkor egy-egy alkalmi kiadós kajálás vagy késő éjszakáig fennmaradás még nem jelent túl nagy változást. A génjeid egy rövid időre változtatnak a reakcióikon, de a tested erős és ellenálló, képes megbirkózni az extra kihívással. Ha az egyik gén gyengélkedik, egy másik kisegíti. Ha a második is botladozni kezd, egy harmadik lép a színre. A tested bőséges tartalékokkal rendelkezik, ami fantasztikusan jó hír.

Azonban ha folyamatosan pocsék munkakörülményeket teremtesz a génjeidnek, akkor folyamatosan rossz utasításokat fognak kiadni. Hogy miért? Azért, mert minden tartalékgént nagyon hamar követ a következő tartalék, szép sorban egymás után, és mire felocsúdnál, már túl sok géned fog szenvedni a terhelés alatt. Ennek idővel az egészséged látja kárát, az orvosok pedig nem sokat tudnak tenni azon kívül, hogy felírnak néhány gyógyszert a tüneteid csillapítására.

Én azonban ennél jobbat ajánlok – sokkal jobbat. Szeretném, ha megadnád a génjeidnek pontosan azt, amire szükségük van a tökéletes egészség eléréséhez kellő utasítások kiadásához. Szeretném, ha az első vonalban álló génjeid a lehető legtöbbször optimálisan működnének, ezáltal kisebb potenciális terhelést róva a tartalékaidra. Szeretném, ha a génjeid gördülékenyen képesek lennének együttműködni veled, így biztosítva a ragyogó bőrt, az egészséges testsúlyt, a bőséges energiaszintet, valamint a tiszta, éles elmét. Szeretném, ha nyugodtnak, lelkesnek és tettre késznek éreznéd magad, éjjelente pedig olyan mélyen tudnál aludni, hogy minden reggel ébredéskor kirobbanó formában legyél. Ha te is erre vágysz, akkor most jól figyelj ide: ezt úgy érheted el, ha segíted a génjeid működését.

A piszkos gének két típusa

A piszkos géneknek két típusa van, és mindkettő képes számtalan különféle tünetet és rendellenességet előidézni.

Egyes gének „piszkosnak születtek”

A tudományos kifejezés erre a genetikai polimorfizmus (díszes megfogalmazás a „genetikai variációra”), de az „egypontos nukleotid-polimorfizmus”, azaz a SNP („sznip”) elnevezés is elterjedt. Ezek a piszkos gének, amelyek bőségesen megtalálhatók mindenkiben, az egész testedre és az elmédre is hatással lehetnek. Meghatározhatják, hogy elhízott vagy sovány, lusta vagy energikus, depresszív vagy optimista, ideges vagy nyugodt vagy.

A testünkben körülbelül 20 ezer gén található. Jelenleg több mint 10 millió genetikai polimorfizmust (SNP-et) ismerünk, amelyekből egy emberben akár 1,2 millió is előfordulhat. Azonban ezek közül csupán körülbelül 40 ezer képes potenciálisan módosítani a genetikai funkciódat. A könyvben meg fogjuk vizsgálni a kulcsfontosságú SNP-eket annak a hét génnek az esetében, amelyek a legnagyobb hatással lehetnek az egészségedre. Azért ezt a hetesfogatot állítottam össze, mert a tagok mindegyike több száz másik gén működését képes befolyásolni. Ha tehát ezen hét gén bármelyike piszkossá válik, egész biztosan be fogja piszkolni más génjeidet is.

A pácienseimet jellemzően igencsak felkavarja, amikor először szereznek tudomást arról, hogy SNP-ekkel születtek. Taylor szavaival élve „mutánsnak” érzik magukat. De valójában mindannyian mutánsok vagyunk, elvégre mindegyikünk tele van SNP-ekkel. Ez része az emberi faj elképesztő változatosságának, ez lehetővé teszi az egyediségünket.

A jó hír az, hogy ha megtudod, milyen SNP-jeid vannak, az egészségügyi és az érzelmi panaszaid egyből kezdenek értelmet nyerni. Ha migrénektől szenvedsz, képtelen vagy elaludni éjjelente, esetleg rendkívül lobbanékony a természeted, jó eséllyel SNP-ek állhatnak a problémáid valódi hátterében. A SNP-ek ráadásul hozzájárulhatnak a szorongáshoz, a depresszióhoz, az ingerlékenységhez, a munkamániához, a megszállottsághoz, a koncentrációs nehézségekhez, a lazításra való képtelenséghez, valamint számos más olyan tünethez, amelyekről soha nem gondoltad volna, hogy genetikai és biokémiai okokra lennének visszavezethetők. A SNP-ek azonban szerepet játszanak bizonyos pozitív jellemvonásokban is: ilyen például a kimeríthetetlen energikusság, a folyamatos jókedv, a lelkesedés, az eltökéltség, az elszántság, valamint a fantasztikus fókuszáltság.

Az igazán jó hír ennek kapcsán pedig az, hogy képes lehetsz együttműködni a SNP-jeiddel, fokozva az erősségeidet és visszafogva a gyengeségeidet. A Tiszta Gének Protokoll révén módosítani tudsz az életmódodon, az étrendeden és a környezeteden annak érdekében, hogy a legtöbbet hozd ki a pozitív hatásokból, és hogy elfojtsd a negatívakat – így ami egykoron „megszokottnak” tűnt, az a múlt ködébe fog veszni. Elképesztő, nem?

Egyes gének csak „piszkosul” viselkednek

Időnként egy SNP nélküli gén is képes problémát okozni. Ennek például az lehet az oka, hogy a génjeid nem kapják meg a kellő tápanyagokat, életmódot vagy környezetet, amire az optimális működésükhöz szükségük lenne – túl kevés a vitamin, túl kevés az alvás, túl sok a kemikália, túl sok a stressz. Egy jobb étrend és életmód talán optimálisabb viselkedésre tudná sarkallni a génjeidet.

Ennek a folyamatnak a tudományos elnevezése a génkifejeződés: az, ahogyan a génjeid megnyilvánulnak a környezet, az étrend, az életmód és a gondolkodásmód hatására. Attól függően, hogy mely génjeid fejeződnek ki és milyen módon, lehetsz egészséges, energikus és sugárzó, de akár számtalan különféle tünettől, például elhízástól, szorongástól, depressziótól, aknéktól, fejfájástól, fáradtságtól, ízületi fájdalmaktól, pocsék emésztéstől terhelt is. Ha a génjeid elég piszkosul viselkednek, akkor akár súlyos panaszok is kialakulhatnak, például autoimmun betegségek, cukorbetegség, szívbetegség és rák.

A Tiszta Gének Protokoll ilyen esetekben is segítségedre lehet. Ha megadod a génjeidnek a működésükhöz megfelelő étrendet és életmódot, piszkos helyett tisztán fognak viselkedni, ezáltal optimalizálni tudod az egészségedet, a mentális állapotodat, valamint az egész életedet.

Ismerkedj meg a piszkos génjeiddel!

Íme az a hét piszkos gén, amelyeket részletesen bemutatok a könyv során. Azért választottam pont őket, mert kiterjedt kutatások állnak rendelkezésre velük kapcsolatban, és a legnagyobb hatással vannak a testünk működésére. Ha ezek a srácok piszkosak – mindegy, hogy annak születtek, vagy csak úgy viselkednek –, az kihatással lesz a többi gén működésére is. Egyes piszkos gének megtisztítása igencsak kemény feladat. Ezt a hét gént azonban könnyedén meg tudod tisztítani az étrended és az életmódod megváltoztatása révén.

Ha piszkos génekkel születtél, annak a hátrányok mellett előnyei is vannak. A „piszkosnak született” gének ugyan komoly egészségügyi panaszokat okozhatnak, de egyúttal a gyengeségeink mellett az erősségeinket is aktiválva formálják a személyiségünket. A cél az, hogy az étrend, a vegyi anyagoknak való kitettség, valamint az életmód megváltoztatása révén a maximumot hozd ki az előnyökből, miközben a minimális szintre csökkented a hátrányos hatásokat.

1. MTHFR, a metiláció nagymestere

Ez a gén fokozza a metilációs képességet, azét a kulcsfontosságú folyamatét, amely hatással van a stresszreakciókra, a gyulladásos folyamatokra, az agy kémiai összetételére, az energiatermelésre, az immunreakcióra, a méregtelenítésre, az antioxidáns-termelésre, a sejtregenerációra, valamint a génkifejeződésre.

Ha az MTHFR piszkosnak született:

•  Erősségek: intenzitás, éberség, produktivitás, fókuszáltság, jobb DNS-regeneráció, vastagbélrák csökkent kockázata

•  Gyengeségek: depresszió, szorongás, autoimmun betegségek, keringési problémák (például szívroham, agyvérzés és trombózis), migrén, gyomorrák megnövekedett kockázata, autizmus, szülési komplikációk, Down-szindróma, születési rendellenességek

2. COMT, az a gén, amelynek a SNP-jei segítenek eldönteni, hogy fókuszált és lendületes vagy ellazult és nyugodt vagy-e

A COMT és a SNP-jei erőteljes hatással vannak a hangulatodra, a fókuszáltságodra, valamint arra, hogy miként kezeli a tested az ösztrogént – ez utóbbi kulcsfontosságú szerepet játszik a menstruációs ciklusban, valamint a fibrómák és egyes ösztrogénfüggő daganatok kialakulásában is.

Ha a COMT piszkosnak született:

•  Erősségek: fókuszáltság, energikusság, éberség, jókedv, ragyogó bőr

•  Gyengeségek: ingerlékenység, álmatlanság, szorongás, fibrómák, ösztrogénfüggő daganatok, vizsgadrukk, idegrendszeri zavarok, migrének, PMS, türelmetlenség, függőségekre való hajlam

3. DAO, amelynek a SNP-jei szuperérzékennyé tudnak tenni az étellel és a toxinokkal szemben

Ha ez a gén piszkos, az hatással van a hisztaminra adott reakciódra. A hisztamin megtalálható különféle ételekben és italokban, valamint némely bélbaktériumok is termelik, emiatt befolyásolhatja az ételérzékenységekre és allergiás reakciókra való hajlamodat.

Ha a DAO piszkosnak született:

•  Erősségek: azonnal tudod, mely allergének és ételek váltanak ki nálad reakciókat, így el tudod hagyni őket az étrendedből, mielőtt súlyos, tartós problémákat okoznának

•  Gyengeségek: ételallergiák, terhességi komplikációk, bélszivárgás, allergiás reakciók, súlyosabb betegségek (például autoimmun kórok) kialakulásának kockázata

4. MAOA, amely a hangulatingadozásokra és a szénhidrátok utáni sóvárgásra lehet hatással

Ez a gén segít szabályozni a dopamin, a norepinefrin és a szerotonin szintjét: az agy azon kulcsfontosságú vegyületeit, amelyek befolyásolják a hangulatodat, az éberségedet, az energiaszintedet, a függőségekre való hajlamodat, az önbizalmadat, valamint az alvásodat.

Ha a MAOA piszkosnak született:

•  Erősségek: energikusság, önbizalom, fókuszáltság, kimagasló produktivitás és öröm

•  Gyengeségek: hangulatingadozás, szénhidrátok utáni sóvárgás, ingerlékenység, fejfájás, álmatlanság, függőségek

5. GST/GPX, amelyek méregtelenítési problémákat okozhatnak

A piszkos GST vagy GPX hatással van a test méregtelenítési képességére.

Ha a GST/GPX piszkosnak született:

•  Erősségek: azonnal tudod, ha egy kemikália káros neked, mielőtt még igazán megbetegíthetne; jobban reagálsz a kemoterápiára is

•  Gyengeségek: potenciálisan káros kemikáliákkal szembeni szuperérzékenység, ami különféle reakciókat válthat ki az enyhe tünetektől a súlyos autoimmun betegségekig és rákig; DNS fokozottabb károsodása, ami megnöveli a rák kialakulásának kockázatát

6. NOS3, amely szívproblémákat okozhat

A NOS hatással van a nitrogén-monoxid-termelésedre, ami fontos szerepet játszik a szív egészségében, befolyásolva olyan folyamatokat, mint például a vérkeringés és a véredényképződés.

Ha a NOS3 piszkosnak született:

•  Erősségek: rák esetében csökkent véredényképződés (angiogenezis), ami mérsékli a rák terjedését

•  Gyengeségek: fejfájás, magas vérnyomás, szívbetegségre és szívrohamra való hajlam, demencia

7. PEMT, amely támogatja a sejtmembránokat és a máj működését

Ez a gén hatással van a test foszfatidilkolin-termelésére – ez egy olyan alapvető vegyület, amelyre szükséged van a sejtmembránok fenntartásához, az epe keringetéséhez, az izmok egészségének biztosításához, valamint az agy fejlődéséhez.

Ha a PEMT piszkosnak született:

•  Erősségek: metiláció fokozottabb támogatása, jobb reakció a kemoterápiára

•  Gyengeségek: epehólyag-problémák, SIBO, terhességi komplikációk, sejtmembránok gyengesége, izomfájdalmak

Mitől kezdenek a génjeid piszkosul viselkedni?

Még ha nincsenek is SNP-jeid ebben a hét kulcsfontosságú génben, akkor is összepiszkolhatod őket nem megfelelő étrenddel és életmóddal. Ennek hatására pedig képtelenek lesznek ellátni a számodra létfontosságú feladataikat: a tápanyagok metabolizmusát, az agy biokémiájának kiegyensúlyozását, a sérült sejtek regenerációját, valamint a sok száz egyéb tennivalót. Hogy mi történik ilyenkor? Nos, elkezdesz hízni, ellustulni, depresszióssá és szorongóvá válni, képtelen leszel fókuszálni, aknés leszel, fejfájások fognak gyötörni…és a piszokságok listája még sokáig folytatható.

Például ha savlekötőkön élsz, azzal keresztbe teszel számos fontos gén, például az MTHFT, a MAOA, valamint a DAO működésének. Ha metformint szedsz, ami gyakori kezelési eljárás cukorbetegség esetén, azzal a MAOA és a DAO funkcióját zavarod össze. A fogamzásgátlók, a hormonpótló terápiák, sőt még a bioazonos hormonok is bekavarhatnak az MTHFR és a COMT működésébe.

De még ha nem is szedsz gyógyszereket, a génkifejeződésedet akkor is megzavarhatja a rossz étrend, a mozgáshiány vagy épp a túlzásba vitt edzés, az elégtelen alvás, a környezeti toxinok, valamint a régi jó mindennapi stressz – és ezek csupán a leggyakoribb problémák. Összefoglalva: egész listányi tényező képes bepiszkolni a génjeidet, és az orvosodban ez a lehetőség valószínűleg még csak fel sem merül!

És hogy a dolog még rosszabb legyen: minden egyes további génpiszkoló tényező megváltoztathatja az összképet. Szóval ha csak túl sok cukrot eszel, az egy probléma. De ha emellett túl sok egyéb szénhidrátot is fogyasztasz, máris két problémád van, ez pedig már sokkalta szélesebb és komplexebb hatással járhat. Ha emellett nem is alszol jól, az tovább fokozza a kárt. Ha még idevesszük a stresszt is, akkor még rosszabb a helyzet! Villámgyorsan eljuthatsz ezekkel egy olyan kumulált hatásig, amely még súlyosabbá teszi az egészet: 1+1+1+1 nem 4-gyel, hanem 50-nel lesz egyenlő!

Hogy miért? Mert az összes géned kapcsolatban áll egymással. Ha az egyik bepiszkolódik, akkor nem tud megfelelően üzemelni. Hirtelen egy csomó másik gén igyekszik besegíteni, így azok szintén piszkossá válnak. A tested nem önálló rekeszek összessége, amelyek egymástól függetlenül tevékenykednek. Lenyűgöző, interaktív rendszerként üzemel, ahol a problémák elképesztő sebességgel képesek terjedni és sokszorozódni.

A jó hír viszont az, hogy az egészség is hasonló terjedésre és sokszorozódásra képes. Ha megtisztítod a piszkos génjeidet, ennek hatására korábban elképzelhetetlen szinten kezded majd jól érezni magad. A hangulatod javul, a krónikus izomfájdalmak megszűnnek, az agyi köd kitisztul, az energiaszinted megemelkedik, az allergiás reakciók eltűnnek, és még le is dobsz magadról néhány extra kilót!

Ezért is javaslom annyira a génjeid megtisztítását. Ha a piszkos génjeid tisztának születtek, csak időközben bepiszkolódtak, akkor a megtisztításuk elképesztő javulást fog eredményezni. Ha pedig némely génjeid piszkosnak születtek, a kellő támogatás hatására fantasztikus fejlődést fogsz tudni elérni.

Mi piszkolja be a génjeidet?

Étrend

•  Túl sok szénhidrát

•  Túl sok cukor

•  Túl sok fehérje

•  Túl kevés fehérje

•  Túl kevés egészséges zsír

•  Olyan tápanyagok hiánya, amelyekre a génjeidnek szüksége van a megfelelő működéshez: például B-vitaminok, C-vitamin, réz és cink

Edzés

•  Ülő életmód

•  Túledzés

•  Elektrolithiány

•  Kiszáradás

Alvás

•  Nem elég mély, pihentető alvás

•  Túl későn elalvás; túl későn kelés

•  Rendszertelen alvásminták

•  Elégtelen hosszúságú nyugodt alvás

Környezeti toxinok

•  „Piszkos” étel

•  „Piszkos” víz

•  „Piszkos” levegő – beleértve a lakás levegőjét is

•  „Piszkos” termékek: spray-k, tisztítószerek, kozmetikumok, festékek, rovarirtók, gyomirtók

Stressz

•  Fizikai stressz: tartós betegség, krónikus fertőzések, ételérzékenység/allergiák, elégtelen alvás

•  Pszichológiai stressz: problémák a munkahelyen, otthon, a családban, az életedben

A toxikus környezetünk

Ugyan a 6. fejezetben részletesen meg fogjuk vizsgálni a kemikáliák hatását, de ezek olyan fontos elemét jelentik a génjeidet piszkoló tényezőknek, hogy muszáj röviden itt is kitérnem rájuk.

A környezeti tényezők szakértőjeként rossz hírt kell közölnöm: a levegőnkben, vizünkben, ételünkben és különféle termékeinkben található ipari kemikáliák szintje mostanra már kontrollálhatatlan mértékét öltött. A testünket nem arra tervezték, hogy képes legyen megbirkózni ekkora kémiai terheléssel, és mindannyiunk génjei – függetlenül attól, hogy milyenekkel születtünk – nyögnek a hatalmas teher alatt.

Bárcsak valóban olyan egyszerű lenne az egész, hogy felraksz egy szűrőt a csapra, vagy organikus terményeket veszel a zöldségesnél! Hiszen mit tudsz tenni az ellen, hogy minden alkalommal, amikor megfogsz egy blokkot, a rajta található karcinogén BPA-bevonat felkerül az ujjbegyeidre? Mi a helyzet a préseltlemez-bútoraidból kiáramló formaldehidpárával vagy a szőnyegekben éldegélő toxikus perfluorinált vegyületekkel (PFC)? Mi van az irodai nyomtatóból kipárolgó kemikáliákkal vagy a fluoreszkáló fényeknek és az elektromágneses mezőknek a biokémiádra gyakorolt káros hatásaival, esetleg azzal a tonnányi műanyaggal, amellyel napi szinten érintkezel?

Ha csak egy, két, vagy akár húsz kitettségről beszélnénk, a tested könnyedén képes lenne megbirkózni velük. Manapság azonban napi szinten több száz – vagy akár több ezer – kitettségről beszélhetünk, a testünket pedig nem ilyen szintnek az elviselésére tervezték. Gondolj csak bele: több mint 120 millió különféle ipari kemikáliát tartanak nyilván, amelyek jelentős része a légkörbe kerül. Minden egyes lélegzetvétellel lényegében egy toxikus levesben fürdeted meg a tested. Nem is csoda, hogy a génjeink fuldokolnak a terheléstől!

El fogom árulni, hogyan tudod megtisztítani a piszkossá vált génjeidet. Azt is elmondom, hogyan tudsz támogatást biztosítani a piszkosnak született génjeidnek. De néha úgy érzem magam, mint egy rajzfilmfigura, aki veszettül próbálja kimerni a vizet a léket kapott csónakból, miközben folyamatosan újabb lékek jelennek meg. Megpróbálom tisztán tartani a géneket, és közben az ételünkből, levegőnkből, vizünkből és termékeinkből származó kemikáliák megpróbálják visszaszennyezni őket. A gyártósoron termelt ételeink és a vegyi anyagokkal teli környezetünk számtalan különféle, korábban szunnyadó genetikai problémát idéznek elő, elnyomva azoknak a géneknek a kifejeződését, amelyek eddig megfelelően működtek.

Jelentős részben ez felelős az olyan krónikus betegségek terjedéséért is, mint például az elhízás, a cukorbetegség, a szívbetegség, a különféle allergiák, az autoimmun betegségek, valamint a rák. Azok a „piszkosnak született” gének ugyanis, amelyekkel semmi gondod nem lett volna száz, ötven vagy akár húsz évvel ezelőtt, most komoly problémát okoznak. És még a „tisztának született” génjeink is ijesztő sebességgel válnak piszkossá. Már az újszülöttek testében is több mint 200 kemikália található, életük első napján!

Ezért is szeretném, ha organikus eredetű ételeket fogyasztanál, vagy legalábbis igyekeznél elkerülni a legproblémásabb elemeket. Ezért fontos a víz szűrése is – amit iszol, amivel főzöl, és amiben fürdesz. Ezért ajánlom, hogy ne kenj a bőrödre vagy a hajadra kemikáliákkal telezsúfolt termékeket. Ezért javaslom, hogy tisztítsd meg a levegőt az otthonodban, ami gyakran még mérgezőbb, mint a kinti levegő – furcsán hangzik, de így van. És ezért próbálom elérni, hogy megadj a génjeidnek minden lehetséges támogatást: mély alvást, a tested számára megfelelő edzést és stresszcsökkentést.

Igenis tehetsz az egészségedért! De ha úgy érzed, hatalmas feladattal állsz szemben – nos, az nem véletlen.

A négyhetes Tiszta Gének Protokoll

Szerencsére van rá mód, hogy megfelelően támogasd a génjeid működését, megtisztítva azokat, amelyek „piszkosnak születtek”, illetve „piszkosul viselkednek”. Csupán négy hét alatt hatalmas eredményeket tudsz elérni a génjeid megtisztításában.

1. lépés: Áztatás és súrolás két hétig

Ebben a fázisban meg fogjuk tisztítani az összes génedet.

•  Mosnivalók 1. lista (4. fejezet): „Mely génjeidre férne rá a takarítás?”: Töltsd ki a kérdőívet – tünetek és személyiségjegyek listáját, amelyek segítenek meghatározni a kiinduló szintet. Ez megadja, mely génjeid funkcionálnak az optimálisnál gyengébben, függetlenül attól, hogy piszkosnak születtek, vagy csak piszkosul viselkednek.

•  Kövesd a programot: a kéthetes program egészséges ételekből, megfelelő alvásból, a toxinoknak való kitettség csökkentéséből, valamint stresszcsökkentésből áll. Ez a program mindenkinél azonos, mivel kiválóan használható a piszok eltávolítására. Ha a nadrágod sáros, de van rajta néhány különálló zsírfolt is, akkor előbb beáztatod, és lesúrolod róla a sarat, mielőtt nekilátnál az egyes zsírfoltok eltávolításának, igaz? Az „Áztatás és súrolás” program ugyanígy működik. A két hét során az előírt módon fogsz étkezni – ebben többtucatnyi ízletes recept lesz a segítségedre –, aludni, edzeni, méregteleníteni és stresszteleníteni.

2. lépés: Folttisztítás két hétig

Ebben a lépésben folttisztítást alkalmazunk azokon a génjeiden, amelyek esetleg „piszkosnak születtek”.

•  Mosnivalók, 2. lista (13. fejezet): „Mely génjeidre férne rá még egy kis takarítás?”: Töltsd ki a második kérdőívet, amellyel meghatározzuk, mely génjeid piszkosak még mindig, vagy azért, mert piszkosnak születtek, vagy azért, mert egy kicsivel több támogatásra van szükségük.

•  Kövesd a programot: Itt következik a személyre szabás. A saját mosnivalóid listája alapján kövesd tovább a Tiszta Gének Protokoll étrenddel és életmóddal kapcsolatos előírásait, és közben alkalmazz egyedi „folttisztító” eljárást azoknál a géneknél, amelyek esetleg még piszkosak maradtak.

3. lépés: tisztán tartás egy életre

Az életed során folyamatosan ügyelj rá, hogy a génjeid tiszták maradjanak, a piszkosak megtisztításának pedig szentelj extra figyelmet.

•  Mosnivalók, 2. lista: „Mely génjeidre férne rá még egy kis takarítás?”: 3–6 havonta újra töltsd ki a 2. kérdőívet, így mérd fel, hogy vannak-e még olyan gének, amik piszkosak maradtak.

•  Kövesd a programot: Ragaszkodj a négyhetes program során tanult egészséges étrendhez és életmódhoz, valamint szükség szerint alkalmazd a „folttisztító technikákat”.

A Tiszta Gének Protokoll: Hogyan tudod megtisztítani a génjeidet

Íme a Tiszta Gének Protokoll összefoglalása – az életen át tartó programé, amely segít a génjeid megtisztításában és az egészséged optimalizálásában. Habár időnként esetleg be kell iktatnod a Folttisztítás szakaszt a program második fázisából, ez az étrenddel és életmóddal kapcsolatos általános megközelítés biztosítja a génjeidnek a legjobb támogatást életed hátralévő részére.

Étrend

•  Egyél megfelelő mennyiségű fehérjét és egészséges zsírt.

•  Vidd be azokat a tápanyagokat, amelyekre a génjeidnek szüksége van a megfelelő működéshez – ilyenek például a B-vitaminok, a C-vitamin, a réz, a cink és még számos más nyomelem.

•  Kerüld a tejtermékeket, a glutént, a túl sok szénhidrátot és a kristálycukrot.

•  Kerüld azokat az ételeket, amelyek sok rovarirtót, gyomirtót, tartósítószert vagy mesterséges összetevőt tartalmaznak.

•  Bizonyos esetekben kerüld a fermentált ételeket, a maradékokat, valamint azokat az ételeket, amelyek vélhetően sok baktériumot tartalmaznak.

•  Bizonyos esetekben kerüld azokat az ételeket, amelyek sok hisztamint tartalmaznak: bor, bizonyos sajttípusok, füstölt és/vagy tartósított hús és hal.

•  Mértékletesen egyél: fejezd be az étkezést, ha 80%-ig tele vagy.

•  Kerüld a nassolást és a késő esti étkezést.

Edzés

•  A megfelelő mennyiségű edzést biztosítsd a testednek: ne túl sokat és ne is túl keveset.

•  Akkor eddz, amikor kipihent vagy, és csak addig a szintig, amikor kellemesen elfáradsz. Ne hajszold túl magad, és ne erőltesd a dolgot.

•  Akkor eddz, amikor az nincs negatív hatással az alvásodra. Ne aludj kevesebbet az edzés miatt; ne eddz késő este, ha emiatt nem tudsz elaludni.

Alvás

•  Az alvásod legyen mély és pihentető.

•  Igazítsd hozzá az alvásidődet a természet cirkadián ritmusához: feküdj le fél 11-kor, kelj fel 7-8 órával később.

•  Elalvás előtt kerüld az elektronikus képernyők használatát.

•  Szűrd meg vagy kapcsold ki a mesterséges fényeket. A természetes holdfény remek választás.

Környezeti toxinok

•  Fogyassz organikus ételeket, vagy legalábbis kerüld el a „legpiszkosabb” bolti termékeket.

•  Szűrd meg az ivásra, főzésre és fürdésre használt vizet.

•  Kerüld a háztartásban és a kertben a kemikáliák használatát.

•  Az ételek és folyadékok tárolása során kerüld a műanyag dobozok használatát, különösen a BPA műanyagokét, és különösen a mikróban. Ha megoldható, az ételeket kizárólag üveg- vagy rozsdamentes acél tartóban főzd/süsd és tárold.

•  Kövesd az útmutatót a lakás levegőjének tisztán tartásához – ne feledd: a lakás levegője gyakran sokkal toxikusabb, mint a kinti levegő.

Stressz

•  Fordíts figyelmet a fizikai stressz forrásaira: tartós betegség, krónikus fertőzések, ételérzékenység/allergiák, elégtelen alvás.

•  Csillapítsd a pszichológiai stresszt: problémák a munkahelyen, otthon, a családban, az életedben.

Ha voltál már génteszten...

Mi a helyzet abban az esetben, ha voltál már génteszten, és szeretnél azonnal belevágni a problémás génjeid „rendbe rakásába”?

Ne tedd.

Ha helyesen táplálkozol, eleget alszol, kerülöd a toxinokat, valamint csökkenteni tudod a stresszt, a „piszkosnak született” génjeid – a SNP-jeid – vélhetően semmiféle problémát nem fognak okozni. Királyul hangzik, nem igaz?

Ha pedig nem követsz optimális étrendet és életmódot, sok géned úgy fog viselkedni, mintha SNP-jei lennének, még akkor is, ha nem ilyennek születtek. Hogy mi?! Pontosan! Attól, hogy egy adott SNP nélkül születtél, még korántsem vagy rendben!

Ezért kezdünk az alapoknál a Tiszta Gének Protokoll esetében a teljes Áztatás és súrolás programmal az összes géned számára. Csak ezt követően van értelme célzottan foglalkozni bármiféle fennmaradó problémával, miközben fenntartod az Áztatás és súrolás fázisban elsajátított étrendet és életmódot. A Tiszta Gének Protokoll már sok ezer embernél bevált világszerte, és azt szeretném, ha nálad is hatásos lenne. Úgy érheted el a legjobb eredményeket, ha követed a protokollt – a génteszted eredményétől függetlenül.[*]

Géntesztelés: Előnyök és hátrányok

Sok kliensem csináltatott már géntesztet – ilyen például a „23andMe” vagy a „Genos Research”. A megszerzett információk néha ugyan hasznosak lehetnek, de gyakran inkább zavarba ejtők: „Szedj nagy mennyiségben X vitamint, hogy támogasd az A gént; kerüld teljesen az X vitamint, hogy támogasd a B gént; fogyaszd mértékkel az X vitamint, hogy támogasd a C gént.” Mégis hogyan tartson be az ember egy ilyen ajánlást? És sajnálatos módon a legtöbb orvossal sem vagyunk túlságosan kisegítve ebben a témában.

Nagyrészt ezért is írtam meg ezt a könyvet – így anélkül meg tudod tisztítani a génjeidet, hogy fölöslegesen teszteltetnéd őket. Természetesen ha ismersz olyan képzett szakembert, aki segíteni tud az információk értelmezésében, akkor mindenképpen menj el a tesztre. Ha pedig a Tiszta Gének Protokolltól sem kapod meg a kívánt sikereket, akkor érdemes lehet felkeresned egy olyan szakértőt, aki segíteni tud a továbblépésben.

A legtöbb esetben azonban nincs szükség géntesztre. Egyszerűen csak kövesd a Tiszta Gének Protokollt, és élvezd, ahogy fokozatosan javul az egészséged. Onnantól ugyanis, hogy megtapasztalod, miként képes a génjeid megtisztítása megszüntetni a fáradtságot, az álmatlanságot, az ingerlékenységet, az ADHD-t, a szorongást, a depressziót, a súlygyarapodást, valamint számos más tünetet, már abszolút lesz okod az ünneplésre!

Miért vannak egyáltalán SNP-jeink?

Az egyik nézőpontból a SNP-ek létezése csak púp a hátunkon. Elvégre ki vágyik olyan génre, amely fokozza a szorongást, elősegíti a megszállottság kialakulását, meggátolja az alvást, vagy esetleg szuperérzékennyé tesz a toxinokkal szemben? Ha lenne lehetőséged választani, mégis miért ne tennéd le a garast minden alkalommal a tökéletesen tiszta gének mellett?

Viszont ahogy a 35–38. oldalon is láthattuk, a piszkos gének fokozzák az erősségeket is, nem csak a gyengeségeket. Az MTHFR gén SNP-jei hatására elképesztően fókuszálttá válhatsz, úgy érezheted, bármilyen problémával képes vagy megbirkózni. A COMT gén SNP-jei biztosítják az energiát és a lendületet, hogy lelkesen nézhess szembe az élet kihívásaival – kevésbé energikus embertársaid irigykedve nézhetik mindezt. A GST/GPX és a DAO gének SNP-jei idejekorán figyelmeztetnek rá, hogy bizonyos kemikáliák és ételek milyen pusztító hatással lehetnek a testedre, ezáltal elősegítve a hosszú távon egészségesebb döntéseidet. Minden egyes piszkos génnek vannak előnyei is a hátrányok mellett.

Ráadásul a SNP-ek valószínűleg nemcsak az egyénnek, hanem a közösségnek is előnyökkel szolgálhatnak. Képzeld el nagyon távoli őseink egy kis csoportját, akik próbáltak túlélni az erdőben vagy a tundrán. Hát nem lett volna hasznos köztük egy olyan ember, aki szuperérzékenyen reagál a potenciálisan toxikus ételekre, így a többiek is el tudják kerülni őket? Nem szerettél volna a csoportba egy olyan tagot, aki megszállottként soha nem tud semmilyen témát elengedni, ezáltal elkerülve, hogy a csapat feladja bármilyen kisebb-nagyobb probléma megoldását? Vagy esetleg olyasvalakit, aki hiperérzékeny a veszély legkisebb hangjaira is, miközben a többiek kényelmesen átalusszák az éjszakát?

A tudósok elképzelése szerint a SNP-ek azért is alakultak ki, mert az emberi faj tagjai annyi különféle környezetben éltek. A legtöbb állat tökéletesen alkalmazkodik egy adott éghajlathoz és élelemkészlethez, emiatt viszont nehezen tud adaptálódni új ételekhez, hőmérséklethez és domborzati viszonyokhoz. Az ember azonban világszerte mindenhol megvetette a lábát, a testünk pedig ezekhez a körülményekhez apró, de mégiscsak elengedhetetlen módokon alkalmazkodott. Az adaptáció részét jelenthették a SNP-ek is.

Természetesen napjainkban szinte bármilyen étel elérhető a lakhelyünktől függetlenül, ha pedig táplálékkiegészítőkre van szükségünk, a boltban könnyedén beszerezhetjük azokat is. Az életednek nem kell az őseid környezetére korlátozódnia, de ettől még jó, ha tisztában vagy vele, hogyan érdemes kezelned a veled született SNP-ek hatásait. Szerencsére a megfelelő információk birtokában bármilyen körülmények között segíteni tudod az összes piszkos géned megtisztulását.

Sikersztorik: Amikor megtisztulnak a génjeink

Arra bátorítottam Kerit, Jamalt és Taylort, hogy csinálják végig ugyanazt a négyhetes programot, amelyet te is követni fogsz: egy étrendből, életmódból és prevenciós módszerekből álló átfogó protokollt, amely segíthet tisztára pucolni a génjeidet. Mindegyik piszkos géned esetében jelentkezni fognak az előnyök, csak épp eltérő sebességgel és módokon.

Például Keri remekül reagált a protokoll Áztatás és súrolás fázisára, de még azt követően is szenvedett az orrfolyástól, a pikkelyes bőrtől és a töredezett hajtól. A piszkos GST/GPX génjének egyértelműen további támogatásra volt szüksége, és meg is kapta:

•  Azt tanácsoltam, hogy szedjen liposzómás glutationt, méghozzá fokozatos adagolásban. Egészen kicsi adagban kezdte, és a tüneteire reagálva fokozatosan emelte a dózist. Ez a szer támogatta a teste elégtelenül működő glutationtermelését, így elegendő állt rendelkezésére ebből a kulcsfontosságú méregtelenítő vegyületből.

•  Habár vízszűrőt tett az összes csapra, nem szerzett be légtisztítót. A továbbra is fennálló tünetei hatására rádöbbent, hogy valószínűleg az otthona piszkos levegőjétől szenved: a bútoraiból, a szőnyegeiből, a sütőjéből, a gáztűzhelyéből, a matracából és más holmijaiból származó részecskéktől. Jellemzően a piszkos víz és a piszkos levegő jelenti a legnagyobb kemikáliakitettségünket, komolyan leterhelve a GPX génünket.

•  Keri elkezdett hetente kétszer szaunázni is, hogy „kiizzadja magából a mérgeket”. Jómagam imádom a szaunát, a fantasztikus stresszcsökkentő hatás mellett segít a testednek megszabadulni a káros kemikáliáktól is.

Csupán kéthétnyi Folttisztítást követően Keri haja, bőre és energiaszintje hatalmas javulást mutatott. Néhány héttel később már az orrjáratai is kitisztultak, és egyre jobban ragyogott az egészségtől. A különbséget az jelentette, hogy a génjeivel együttműködve élte az életét, nem pedig azok ellenében.

Jamalnál is sokat segített az Áztatás és súrolás fázis, de neki is szüksége volt egy kis Folttisztításra. Ő is liposzómás glutationt szedett, valamint egy PQQ néven ismert táplálékkiegészítőt is. Emellett fokozni akartam az arginin néven ismert tápanyag bevitelét is nála, ez ugyanis rendkívül hasznos a NOS3 gén által termelt NOS3 enzim működéséhez. Ezért Jamal kiegészítette az étrendjét argininben gazdag ételekkel: rukkolával, baconnel, céklával, kínai kellel, zellerrel, uborkával, édesköménnyel, póréhagymával, barna mustárral, petrezselyemmel, vízitormával. Ennek hatására fogyni kezdett, egyre jobban érezte magát a bőrében, és – ami talán a legfontosabb – végre már nem gondolta azt, hogy a génjei halálbüntetést róttak ki rá.

– Most, hogy már tudom, mit kell tennem, úgy érzem, képes vagyok a génjeimmel közösen tenni az egészségemért ahelyett, hogy amiatt aggódnék, vajon mit tesznek majd velem – mesélte. – De attól még továbbra is segítenem kell az apámnak is. Azt kívánom, bárcsak ezeket az ismereteket átadhattam volna a nagybátyámnak és a nagyapámnak is!

Taylor depressziója és hangulatingadozásai egy kicsit keményebb diónak bizonyultak. Habár valamivel jobban érezte magát a kéthétnyi Áztatás és súrolás fázis után, továbbra is nyomott és „olyan semmilyen” volt a közérzete.

Taylor MTHFR-jének SNP-jeit támogatni lehetett volna sok leveles zöldséggel: salátával, kelkáposztával, mángolddal. De tisztában voltam vele, hogy a depresszió miatt nehezen tudná fenntartani a motivációját. Nem akartam neki olyan feladatot adni – például a saláták vagy zöldköretek elkészítését –, amelyre csak újabb teherként tekintett volna. Ezért inkább heti két adag metilfolát szedését írtam elő neki, a folát/B_9-vitamin egyik aktív formáját, amely elengedhetetlen eleme az egészségi állapotot jelentős mértékben befolyásoló metiláció folyamatának. Tudtam, hogy amikor már jobban érzi magát, képes lesz változtatni az étrendjén is, és akkor ráérünk csökkenteni vagy akár teljesen el is hagyni ezt a kiegészítőt. Emellett kurkumát és PQQ-t írtam elő neki; ezek a táplálékkiegészítők remekül támogatják az MTHFR gén működését, valamint elősegítik az egészséges metiláció kialakulását.

Arra is biztattam, hogy igyekezzen kerülni az előrecsomagolt és feldolgozott ételeket, vagy legalább figyeljen oda, hogy van-e bennük folsav. Néha már-már olyan érzésem van, hogy mindenbe tesznek folsavat. Rendkívül elterjedt kiegészítő, sajnálatos módon azonban blokkolja azokat a jelutakat, amelyeket a metilfolát alapesetben használna. Mivel pedig ezek a jelutak blokkolva vannak, a tested képtelen hasznosítani a metilfolátot, még akkor is, ha nagy mennyiséget viszel be az étrendedből és a különféle táplálékkiegészítőkből.

Miután néhány napig metilfolátot szedett, és kerülte a folsav fogyasztását, Taylor kezdte jobban érezni magát, a depressziója pedig villámgyorsan felszívódott. A következő hetekben egyre több salátát és zöldséget kezdett enni, így csökkenteni tudtuk a metilfolátdózisát heti egy adagra. Ahogy tovább javul az állapota, az is lehet, hogy teljesen elhagyjuk majd ezt a kiegészítőt.

– Ez hihetetlen – mondta Taylor a legutóbbi találkozásunkkor. – Micsoda különbség! Szinte új embernek érzem most magam. – És én is pontosan ezt láttam rajta: élettel telinek és lelkesnek tűnt, és azt éreztem, végre békében van saját magával. Azáltal, hogy a génjei megkapták, amire vágytak, Taylor új életet kezdhetett.

Aknázd ki a benned rejlő genetikai potenciált!

Neked is azt kívánom, amit Taylor, Jamal és Keri elért: hogy a Tiszta Gének Protokoll segítségével aknázd ki a benned rejlő genetikai potenciált. Számtalan kliensemnél voltam már szemtanúja a protokoll működőképességének, valamint rendkívül sok orvosnak és egészségügyi szakembernek tanítottam meg a használatát. Ez a leggyorsabb, leghatásosabb módszer az egészségi állapotod felpörgetésére, ráadásul a segítségével egész életedben képes lehetsz tisztán tartani a génjeidet, valamint optimalizálni az egészségedet. Már nagyon várom, hogy rátérhessek a program részleteire!

A tudomány ezen területe rendkívül gyors fejlődésen megy át. Sok időt töltök a legfrissebb kutatási eredmények olvasásával – de nincs mit tenni, egész egyszerűen rajongok a témáért! Amikor egy nő, aki korábban számtalanszor vetélt el, egy konferencián odajön hozzám, hogy megmutassa a gyönyörű gyermekét; vagy amikor egy férfi arról ír nekem, hogy életében először úgy érzi, a depressziója és szorongása elmúlt – ezek az esetek újra és újra emlékeztetnek rá, miért is olyan fontos a génjeid megtisztítása.

Úgyhogy vágjunk is vele! A következő lépés a genetika néhány alapismeretének bemutatása lesz. Ne aggódj, egyáltalán nem lesz bonyolult! Csak olyan alapvető ismeretek, amelyek magabiztosságot adnak és segítenek majd az utad során.

*  Ha a génteszted súlyos betegséget tár fel – például cisztás fibrózist, PKU-t vagy ezekhez hasonlót –, kérj orvosi segítséget a betegség kezelésére és/vagy megelőzésére!